b'\n_START_ARTICLE_\nHorgi opp\n_START_PARAGRAPH_\nHorgi opp var et skirenn p\xc3\xa5 Voss som ble arrangert hvert \xc3\xa5r i perioden 2007-2010 i et samarbeid mellom skiklubbene p\xc3\xa5 Voss._NEWLINE_Initiativtaker til rennet var Kristen Skjeldal, inspirert b\xc3\xa5de av den bratte avslutningsetappen i Tour de Ski og den nye motbakketrenden i Norge. Han vant selv det f\xc3\xb8rste rennet i 2007._NEWLINE_L\xc3\xb8ypa gikk fra Bavallen i bunnen av skisenteret Voss Resort og fulgte l\xc3\xb8ypene opp til toppen av Horgaletten p\xc3\xa5 965 meters h\xc3\xb8yde. Totalt hadde l\xc3\xb8ypa en h\xc3\xb8ydeforskjell p\xc3\xa5 684 meter, men fordi l\xc3\xb8perne underveis ogs\xc3\xa5 hadde nedkj\xc3\xb8ringer, var den totale stigningen p\xc3\xa5 rundt 900 h\xc3\xb8ydemeter. L\xc3\xb8ypa var 7,3 km lang, og hadde i de bratteste partiene en stigning p\xc3\xa5 hele 25\xc2\xa0%. L\xc3\xb8pet gikk i fristil, og det var innlagt spurtpriser underveis._NEWLINE_I tillegg til konkurranseklasser for herrer og damer var det ogs\xc3\xa5 en mosjonsklasse. Det ble ogs\xc3\xa5 arrangert en bedriftsstafett der l\xc3\xb8ypa ble delt inn i 9 etapper. For aktive ut\xc3\xb8vere under 17 \xc3\xa5r ble det arrangert en s\xc3\xa5kalt langrennscross, som var et showrenn som gikk ved starten av Horgalettheisen._NEWLINE_Horgi opp 2011 ble avlyst etter at man ikke lyktes med \xc3\xa5 sette sammen en god organisasjonskomit\xc3\xa9 for det \xc3\xa5rets arrangement. I 2011 ble Horgi opp nedlagt for godt.'